KOMMISSIONENS FORORDNING (EF) Nr. 1284/96 af 3. juli 1996 om indledning af en fornyet undersøgelse (»ny eksportør«) af Rådets forordning (EØF) nr. 830/92 om indførelse af en endelig antidumpingtold på importen af visse garner (korte kemofibre) med oprindelse i bl.a. Tyrkiet, om ophævelse af tolden for så vidt angår importen fra en eksportør i dette land og om indførelse af registrering af denne import

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 11, stk. 4,

efter høring af Det Rådgivende Udvalg, og

ud fra følgende betragtninger:

A. Anmodning om fornyet undersøgelse

(1) Kommissionen har modtaget en anmodning om fornyet undersøgelse (»ny eksportør«) i henhold til artikel 11, stk. 4, i forordning (EF) nr. 384/96, i det følgende benævnt »grundforordningen«). Anmodningen blev indgivet den 31. oktober 1995 af Kipas A.S., Tyrkiet, en tyrkisk eksportør, som gør gældende, at han ikke eksporterede den pågældende vare i den undersøgelsesperiode, der ligger til grund for antidumpingforanstaltningerne og fastsættelsen af dumpingmargen, dvs. perioden fra den 1. januar til den 31. december 1989, i det følgende benævnt »undersøgelsesperioden«.

B. Vare

(2) Den pågældende vare er enkelttrådet og flertrådet eller kabelslået garn, med indhold på 85 vægtprocent eller derover af korte polyesterfibre, ikke i detailsalgsoplægninger, henhørende under KN-kode 5509 21 10, 5509 21 90, 5509 22 10 og 5509 22 90, og andet garn af korte fibre blandet hovedsagelig eller udelukkende enten med korte regenererede fibre eller med bomuld, ikke i detailsalgsoplægninger, henhørende under KN-kode 5509 51 00 og 5509 53 00. Disse koder anføres blot til orientering og har ingen bindende virkning for varens tarifering.

C. Gældende foranstaltninger

(3) Ved forordning (EØF) nr. 830/92 (2) indførte Rådet bl.a. en endelig antidumpingtold på 10,1 % på importen af den pågældende vare med oprindelse i Tyrkiet, med undtagelse af flere specielt anførte selskaber, for hvilke tolden er lavere.

D. Begrundelse for den fornyede undersøgelse

(4) Ansøgeren, selskabet Kipas A.S., Tyrkiet, har godtgjort, at det ikke er forretningsmæssigt forbundet med nogen af de eksportører eller producenter i Tyrkiet, som er omfattet at ovennævnte antidumpingforanstaltninger på den pågældende vare, og at det først påbegyndte eksport til Fællesskabet efter udløbet af den oprindelige undersøgelsesperiode. Det ansøgende selskab har endvidere godtgjort, at det har indgået en langfristet kontrakt om eksport af betydelige mængder af den pågældende vare til Fællesskabet.

(5) De producenter i Fællesskabet, som vides berørt af sagen, er blevet underrettet om ovennævnte anmodning og har fået lejlighed til at fremsætte bemærkninger hertil.

(6) På baggrund af ovenstående fastslår Kommissionen, at der foreligger tilstrækkelige beviser til at begrunde iværksættelsen af en fornyet undersøgelse i henhold til artikel 11, stk. 4, i grundforordningen med henblik på at fastlægge en særskilt dumpingmargen for det ansøgende selskab, og hvis det konstateres, at der finder dumping sted, den told, der skal pålægges importen til Fællesskabet af den pågældende vare fra dette selskab.

E. Ophævelse af gældende told og registrering af importen

(7) I henhold til artikel 11, stk. 4, i grundforordningen skal gældende antidumpingtold ophæves for så vidt angår importen af den pågældende vare med oprindelse i Tyrkiet, som fremstilles og eksporteres af ansøgeren. Samtidig gøres den pågældende import til genstand for registrering i henhold til artikel 14, stk. 5, i nævnte forordning for at sikre, at hvis det på grundlag af den fornyede undersøgelse fastslås, at der finder dumping sted for ansøgerens vedkommende, kan der opkræves antidumpingtold med tilbagevirkende kraft fra tidspunktet for iværksættelsen af den fornyede undersøgelse. Omfanget af ansøgerens mulige fremtidige betalingsforpligtelse skal ikke gøres til genstand for vurdering på dette trin i proceduren.

F. Tidsfrist

(8) Af hensyn til en rimelig forvaltning bør der fastsættes en frist, inden for hvilken de berørte parter kan tilkendegive deres synspunkter skriftligt og fremlægge beviser til støtte herfor, forudsat at de kan sandsynliggøre, at de vil blive berørt af resultaterne af undersøgelsen. Der bør også fastsættes en frist, inden for hvilken interesserede parter kan indgive skriftlig anmodning om at blive hørt; i anmodningen skal sådanne parter begrunde, hvorfor de bør høres. Det skal endvidere anføres, at i tilfælde, hvor interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der i henhold til artikel 18 i grundforordningen træffes foreløbige eller endelige afgørelser, positive eller negative, på grundlag af de foreliggende oplysninger -

UDSTEDT FØLGENDE FORORDNING:

Artikel 1

I henhold til artikel 11, stk. 4, i forordning (EF) nr. 384/96 indledes der en fornyet undersøgelse af forordning (EØF) nr. 830/92 for at fastslå, om og i hvilket omfang den antidumpingtold, der indførtes ved sidstnævnte forordning, skal gælde for enkelttrådet og flertrådet eller kabelslået garn, med indhold på 85 vægtprocent eller derover af korte polyesterfibre, ikke i detailsalgsoplægninger, henhørende under KN-kode 5509 21 10, 5509 21 90, 5509 22 10 og 5509 22 90, og andet garn af korte fibre blandet hovedsagelig eller udelukkende enten med korte regenererede fibre eller med bomuld, ikke i detailsalgsoplægninger, henhørende under KN-kode 5509 51 00 og 5509 53 00, som har oprindelse i Tyrkiet, og som fremstilles og eksporteres af Kipas A.S., Gaziantep Yolu Üzeri P.K. 125, 46200 Kahramanmaras, Tyrkiet.

Artikel 2

Den antidumpingtold, der indførtes ved forordning (EØF) nr. 830/92, ophæves for så vidt angår importen af den vare, der er omhandlet i artikel 1 (Taric-tillægskode: 8896).

Artikel 3

I medfør af artikel 14, stk. 5, i forordning (EF) nr. 384/96 pålægges det toldmyndighederne at tage de fornødne skridt til at registrere den indførsel, der er omhandlet i artikel 1. Registreringen ophører ni måneder efter denne forordnings ikrafttræden.

Artikel 4

Interesserede parter må give sig til kende, fremføre deres synspunkter skriftligt og indgive oplysninger inden for en frist på 37 dage fra datoen for fremsendelsen af et eksemplar af denne forordning til myndighederne i eksportlandet, hvis der i undersøgelsen skal tages hensyn til sådanne synspunkter og oplysninger. Interesserede parter kan også anmode om at blive hørt af Kommissionen inden for samme frist. Fremsendelsen af et eksemplar af denne forordning til myndighederne i det pågældende eksportland anses for at have fundet sted på tredjedagen efter offentliggørelsen heraf i De Europæiske Fællesskabers Tidende.

Oplysninger om sagen og anmodninger om at blive hørt indgives til følgende adresse:

Europa-Kommissionen

Generaldirektoratet for økonomiske forbindelser med tredjelande

C-100 4/30

Rue de la Loi/Wetstraat 200

B-1049 Bruxelles/Brussel (3).

Artikel 5

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. juli 1996.

På Kommissionens vegne

Leon BRITTAN

Næstformand

(1) EFT nr. L 56 af 6. 3. 1996, s. 1.

(2) EFT nr. L 88 af 3. 4. 1992, s. 1.

(3) Telex 21877 COMEU B; fax (32-2) 295 65 05.